## Justícia destina 128.000 euros a millorar l’accessibilitat i funcionalitat de la seu judicial d’Alcoi

*** La consellera de Justícia explica que “esta actuació és mostra del compromís del Consell amb una justícia pública que col·loca les persones en el centre del sistema i s’adapta a la realitat social”
* Les obres, que han durat cinc mesos, incorporen elements per a adequar l’atenció a persones que presenten dificultats motores, auditives i visuals**

La Conselleria de Justícia i Administració Pública ha finalitzat les obres de millora de l’accessibilitat i la funcionalitat de la seu judicial d’Alcoi, en les quals la Generalitat ha invertit més de 128.000 euros.

La consellera de Justícia i Administració Pública, Nuria Martínez, ha explicat que “esta actuació és mostra del compromís del Consell amb una justícia pública que col·loca les persones en el centre del sistema i s’adapta a la realitat social”.

“Avancem en la millora de les infraestructures judicials d’Alcoi, atesa esta necessitat de la ciutadania amb la qual oferim un servici més accessible i funcional”, ha assenyalat la consellera Nuria Martínez.

Les obres, que han durat cinc mesos, han conclòs amb la incorporació d’elements per a adequar l’atenció a persones que presenten dificultats motores, auditives i visuals.

La seu judicial d’Alcoi es troba en la plaça Mare de Déu, número 2 d’esta localitat, i allí es troben els jutjats de Primera Instància i Instrucció número 1, 2, 3 i 4.

La resta de les actuacions de millora de l’accessibilitat com la senyalització horitzontal en escales, la instal·lació de bucles magnètics, la millora de passamans i la cartelleria accessible en tota la seu, es troben en fase d’instal·lació.

**Actuacions dutes a terme**

Les obres han inclòs la instal·lació de bucles magnètics (dispositius electrònics que transmeten el so a les persones amb discapacitat auditiva) en ascensors, taulells d’atenció al públic, sales multiusos i en sales de vistes.

En la rampa d’accés a l’edifici s’ha instal·lat un segon passamans, a una altura d’entre 65-75 cm, i en la planta baixa s’ha condicionat un servici accessible d’ús mixt, amb lavabo sense pedestal, espill inclinable i mecanismes accessibles.

També s’han instal·lat elements destinats a persones amb discapacitat visual, com una senyalització vertical mitjançant cartelleria accessible en braille i alt relleu en tota la seu, i una senyalització horitzontal en pendent d’escales en els nuclis de comunicació interior i rampa exterior.

A més, s’ha inclòs l’adequació i millora de l’accessibilitat de les plantes de l’edifici, l’habilitació d’una nova zona per a l’Oficina d’Atenció a les Víctimes de Delicte més àmplia, trasllat de la Clínica Medicoforense, i nova cartelleria en tota la seu.

D’altra banda, l’actuació també ha inclòs tasques de reforma i manteniment, com el canvi de distribució en l’Oficina d’Atenció a les Víctimes del Delicte (OAVD), o la creació de dos despatxos i una zona d’espera de les víctimes, i el despatx de la clínica mèdica forense en la planta segona.

Fecha: 15/10/2025